AlexejDobrolubov/national_council_slovak_2010 huggingface dataset:
11. schôdza NR SR - 5.deň - B. popoludní
Dátum: 2012-12-04
Poslanec: Kaník, Ľudovít (SDKÚ – DS)
Druh vystúpenia: Vystúpenie s faktickou poznámkou

114. Práve sme videli vystúpenie jedného ideologického fanatika. V prvom rade, pán poslanec Blaha, vyprosím si, aby ste o mne hovorili, že obhajujem gangstrov. Vyprosím si to a žiadam vás, aby ste povedali, akých, ktorých gangstrov ja obhajujem. A ak nebudete vedieť povedať, ktorých gangstrov ja obhajujem, žiadam vás, aby ste sa mi ospravedlnili. Pán Blaha, vy žijete vo svojej, vo svojej, vo svojich predstavách, vo svojom svete niekde v 18., 17., možno ešte hlbšie v histórii, pretože opisujete svet, ktorý už dávno neexistuje. Opisujete ho tak, ako keby to bol súčasný svet. Vy ste úplne, úplne niekde inde. Ľudia vášho typu, pán Blaha, ľudia vášho typu vytvorili experimenty typu komunizmus so všetkými následkami, ktoré to malo, aj s tými zavraždenými miliónmi ľudí, aj s tým utrpením a hladomorom, ktoré takéto hlúpe experimenty, ktoré si mysleli, že tým, že povedia, že takto to bude fungovať, že zoberieme bohatým a potom nás tu čaká nebo na zemi, tak výsledok bol komunizmus. Jednoducho tieto veci nefungujú. Keď vy voláte po redistribúcii, aby som išiel po tých vašich bodoch, veď práve rovná daň - sa tu ukázalo na číslach - priniesla do štátneho rozpočtu viac peňazí, to znamená, redistribúcia mohla byť väčšia. To, že človek nie je tovarom, je zabezpečené dávno cez celý systém zákonov a sociálneho poistenia, ktoré tu dávno máme. Nežijeme v praveku, pán Blaha. A slobodu vy chcete ľuďom zobrať práve tým, že ich zväzujete... (Prerušenie vystúpenia časomerom.)
11. schôdza NR SR - 5.deň - A. dopoludnia
Dátum: 2012-12-04
Poslanec: Kaník, Ľudovít (SDKÚ – DS)
Druh vystúpenia: Vystúpenie s faktickou poznámkou

85. Ďakujem. Richard Sulík vždycky nám ukáže čísla, ktoré potvrdzujú to, čo my niektorí ostatní hovoríme, a je to veľmi dobre, lebo tie čísla sú proste jasné, a aj tí, ktorí neveria, tak môžu teraz na číslach vidieť, ako to naozaj je. A naozaj jedno jednoznačne vidno. Že zavedenie rovnej dani pomohlo ekonomike. Zvýšilo výnosy a príjmy štátneho rozpočtu, pán Blaha, nie znížilo. Pomohlo tým pádom predovšetkým tým nižším príjmovým skupinám a pomohlo tomu, aby štát mohol financovať aj svoje sociálne programy aj iné záležitosti. Takže vy robíte obrovskú chybu, keď zvyšujete dane pre právnické osoby. Keby ste chceli, že teda potrebujete zvýšiť príjem, ak, nevravím, že by som s tým súhlasil, ale zmysluplné by bolo povedzme, keď by ste už zvýšili pre fyzické osoby, pretože tie ťažko unikajú z toho klepca, ktorý je nastavený, ale zvyšovať pre právnické osoby je naozaj pílením si konáru samým pod sebou. Vy si miešate smrteľný kokteil alebo nám ho miešate pre rast slovenskej ekonomiky. Keby ste chceli zvýšiť príjmy, tak bolo by určite efektívnejšie, ale bolo by to odvážnejšie radšej znížiť sadzby dane pre právnické osoby. A dosiahli by ste naozaj to, čo sa dosiahlo po zavedení rovnej dane. Pretože aj na tom vývoji bolo vidieť, že ten rast sa v istom okamihu vyčerpá, pokiaľ nenasleduje ďalšie zlepšovanie podnikateľského prostredia a prípadne vízia znižovania daní. A tou ste mohli ísť a boli by ste naozaj ukázali, že ste odvážni, a dosiahli by ste zvýšenie príjmov. Takto si ho dramaticky znížite.
11. schôdza NR SR - 5.deň - A. dopoludnia
Dátum: 2012-12-04
Poslanec: Kaník, Ľudovít (SDKÚ – DS)
Druh vystúpenia: Vystúpenie s faktickou poznámkou

6. Ešte sa ani dane nezdvihli a už je jasné, že rozpočet je absolútne postavený na vode, že rezerva, ktorá v ňom je, je už preč. Tie ilúzie o vystupovaní ľudí z II. piliera sa absolútne nepotvrdzujú, čo som vedel od samého počiatku a znamená to, že cieľ dosiahnuť deficit pod 3 % je iluzórny. A veľmi rýchlo sa ukáže, že je nereálny, pretože budú chýbať príjmy. Budú chýbať príjmy práve pre zvyšovanie daní a pre celý ten smrteľný koktail, ktorý ste tu namiešali. Nezamestnanosť rastie tak dramaticky ako nikdy. Vám sa darí touto novelou dostať sa temer na úroveň roku 2002. Zaradili ste takú spiatočku, že ideme normálne nepovolenou rýchlosťou, prekračujúcou rýchlosťou smerom dozadu. V roku 2002 pred prijatím reforiem sme mali na Slovensku daň 25 %. Teraz už len 2 % nás delia po schválení tejto novely od tejto hranice. Bola to predreformná úroveň pred tými reformami, ktoré naštartovali na Slovensku ekonomický rast a urobili zo Slovenska dynamickú krajinu. Ja len pripomínam, že v tom čase bola na Slovensku úroveň nezamestnanosti 18 %. Aj k tej sa už blížite. Aj k tej smerujete, a keď nezmeníte svoju nekompetentnú hospodársku politiku, tak aj tú dosiahnete.
11. schôdza NR SR - 4.deň - A. dopoludnia
Dátum: 2012-11-30
Poslanec: Kaník, Ľudovít (SDKÚ – DS)
Druh vystúpenia: Vystúpenie s faktickou poznámkou

114. Ja som rád, že Miro Číž sa podujal, aspoň vystúpil, lebo tu ako poslanci SMER-u nevystupujú, len naozaj si tak niečo hlesnú cez faktickú poznámku. Tak klobúk dole. To je vždy zaujímavé počúvať, ja to veľmi rád počúvam, tie citáty, aj keď vytrhnuté z kontextu väčšinou a nepochopené. Hlavne tá interpretácia je nepochopená. Takže buďme konkrétni. Úplne súhlasím s tým citátom, že kapitalizmus v dnešnej podobe už nesedí do súčasného sveta. Áno, pretože kapitalizmus v dnešnej podobe sa dávno vzdialil od toho, čo kapitalizmus naozaj má byť. Socializmus ho prerástol skrz naskrz. Privatizujú sa zisky, socializujú sa straty. A to je prúser súčasného tzv. kapitalizmu, ktorým je západná Európa presiaknutá. Takže tam, naozaj, to není naša cesta, pretože toto ani Hayek, ani Smith neodporúčali, ani o tom nepísali. A to, čo musí byť základnou súčasťou, je morálka. Pretože ani, samozrejme, neviditeľná ruka trhu nefunguje, keď nefunguje morálka. To musí byť prepojené a o tom by sme mali hovoriť. To, čo vy tu presadzujete a navrhujete, naozaj nie je sociálna spravodlivosť. Pretože sociálna spravodlivosť znamená, že sa ľudia budú mať lepšie. Tí, ktorí majú nízke príjmy. Budú sa mať horšie, pretože budú menšie príjmy štátneho rozpočtu, budú menšie zdroje na sociálne programy. A hlavne tí ľudia budú mať menej práce. Viac ľudí bude nezamestnaných. Čo je na tom sociálneho? Čo je, aká to je sociálna politika, keď príde desať tisíce, stá tisíce ľudí o prácu? Čo je na tom sociálneho?! Ja to neviem, neviem skutočne pochopiť. O ďalších veciach, lebo dve minúty mi nestačia, samozrejme, tak potom v ústnej rozprave sa k tomu dostanem.
11. schôdza NR SR - 4.deň - A. dopoludnia
Dátum: 2012-11-30
Poslanec: Kaník, Ľudovít (SDKÚ – DS)
Druh vystúpenia: Vystúpenie s faktickou poznámkou

96. Ja by som chcel poukázať ešte na jednu súvislosť, že vy stále nevnímate tú komplexnosť a vzájomnú prepojiteľnosť jednotlivých hospodárskych opatrení. Keď ste zdôvodňovali, že v roku ix bola rovná daň, ale nemalo to taký vplyv. No vtedy, keď bola prvá Ficova vláda, áno, rovná daň bola, ale zároveň už ste dokaličili Zákonník práce, a to omnoho horším spôsobom ako dnes, takže preto tá nezamestnanosť prudko rástla, preto my hovoríme, a ďalšie protikrízové opatrenia, preto hovoríme o smrteľnom kokteili. Kokteil znamená, že sa skladá z viacerých zložiek. Preto to je kokteil. A toto je toto, čo vy robíte a neuvedomujete si tie súvislosti, keby napríklad dneska ste, vymyslím si, znížili dane a prijali Zákonník práce, ktorý ste prijali, tak by sa to rozchodilo, pretože by nedošlo k tej smrteľnej kombinácii. Ale vy všetko, čo meníte, meníte k horšiemu a to vytvára ten negatívny mix. A to si treba uvedomiť. Potom by ste našli správne odpovede. Takto ich nikdy nebudete nachádzať. Pozrite sa do sveta. Veď Litva napríklad, ja som to hovoril pri prvom čítaní, tak v ústnej sa k tomu vrátim, tá je príkladom toho, že najprv išla vašou zlou cestou. Zistila, že to je úplne cesta do pekla. Došlo k veľkým výpadkom. A potom sa vrátila k tomu, že vysoké zdaňovanie je zlé. Znížili dane a dosiahli presný opak. Takže vy dosiahnete presne to, čo si pán Blaha myslí, že nedosiahnete. Dosiahnete zníženie príjmov štátneho rozpočtu, logicky dosiahnete nízky štát, akurát, že vy potom zadlžíte túto krajinu, aby ste svojim sľubom učinili zadosť, tak budete financovať na dlh ten váš veľký socialistický štát.
11. schôdza NR SR - 4.deň - A. dopoludnia
Dátum: 2012-11-30
Poslanec: Kaník, Ľudovít (SDKÚ – DS)
Druh vystúpenia: Vystúpenie s faktickou poznámkou

58. Všetko svedčí naozaj, všetky údaje hovoria o tom, že sa to vyvíja zle a je úplne zarážajúce, tá ignorancia tých nezvratných faktov. Pretože sa to bude vyvíjať stále horšie. A teraz tu už zaznievajú čísla. Niekto tam vyčítal, že málo čísiel. Načo vám hovoriť čísla, keď ste číslami zahŕňaní zo všetkých strán?! Vám možno to treba vysvetľovať, čo tie čísla znamenajú. Pretože ako keby ste ich nechápali. Alebo keď ich chápete, tak prečo robíte to, čo robíte? Veď to postráda logiku. Postráda to logiku. Veď vidíte, že sa rútite úplne proti betónovému múru, o ktorý ale nie vy si rozbijete hlavu, aj vy, ale to by nás nemuselo až tak mrzieť, ale slovenská ekonomika si rozbije hlasu a s ňou tie tisíce zamestnaných ľudí, ktorí prídu o prácu. To je ten problém. A keď sa tu hovorí o tom, že to je svätá pravda, že tými vašimi opatreniami vyberiete menej prostriedkov do štátneho rozpočtu, to znamená, dosiahnete presný opak toho, čo hovoríte, že chcete zabezpečiť služby. Lenže vy nielenže akože zmenšíte štát, no vy to nespravíte, vy si požičiate potom. Zadlžíte túto krajinu, aby ste naďalej ten štát zväčšovali, ale nebudete mať na to zdroje. Takže vlastné zdroje sa budú zmenšovať, vy to logicky, pretože ste socialisti, ktorí nepozeráte na dôsledky a na budúcnosť, po nás potopa, budete zadlžovať túto krajinu a naďalej pokračovať pravdepodobne v tej katastrofálnej ľavicovej politike, ktorá zmenšuje silu slovenskej ekonomiky.
11. schôdza NR SR - 4.deň - A. dopoludnia
Dátum: 2012-11-30
Poslanec: Kaník, Ľudovít (SDKÚ – DS)
Druh vystúpenia: Vystúpenie s faktickou poznámkou

40. By som ešte zvýraznil možno to, čo zaznelo aj vo vystúpení pán poslanca Freša. Naozaj firmy budú odchádzať do okolitých krajín. Keď sa ich predtým pýtali, že kam? Či do Albánska? Nie do Albánska. Do Maďarska sedemsto firiem už odišlo, do Česka budú odchádzať, do Poľska. Všade sú a budú nižšie dane. Takže naozaj pán premiér Fico je významný kandidát na maďarské štátne vyznamenanie najvyššieho stupňa, pretože takto pomáhať svojej maďarskej ekonomike sa ešte nikomu na Slovensku nepodarilo, ako to robí teraz pán premiér. A dnešné údaje, ktoré NBS-ka okomentovala alebo zanalyzovala, sú varujúce. Z mesiaca na mesiac stúpne nezamestnanosť desaťtisíc ľudí. Je to presne to, čo sme hovorili a hovoríme. To je ten smrteľný kokteil, ktorý robíte a ktorým vraždíte slovenskú ekonomiku. A to bude pokračovať. To bude, v novembri to bude pokračovať, v decembri tiež. To je váš Zákonník práce. To už sú následky toho. Teraz prídu následky týchto zvyšovaní daní a odvodov. Ako vy ženiete túto krajinu do hospodárskej katastrofy.
11. schôdza NR SR - 4.deň - A. dopoludnia
Dátum: 2012-11-30
Poslanec: Kaník, Ľudovít (SDKÚ – DS)
Druh vystúpenia: Vystúpenie s faktickou poznámkou

34. Ďakujem všetkým, ktorí zareagovali. Pán poslanec Hlina, ospravedlňujem sa, nabudúce to dám nižšie, aby tam ten znak bolo vidieť. Pán poslanec Duchoň, no, ten rebríček konkurencieschopnosti sa zostavuje na základe mnohých faktov, vidím, že tu není pán poslanec. (Reakcia poslanca.) Aha, pardon. Takže všetky fakty sú tam zahrnuté a každý má svoju váhu. A je to súbor faktov alebo súbor vecí, ktoré na to vplývajú. Aj k pánovi Kamenickému, aj k vám, vy ste spomínali tú odbornú debatu, ktorú ja privolávam, o mikrodani. To nie, že sa z karty budú navyšovať platby kartou o nejakú daň. Vy keď platíte kartou v obchode, banka si nestrhne za to poplatok? Strhne, že? Ani o tom neviete. Platíte kvôli tomu viac? Neplatíte. Takže takto by to fungovalo. Tak nemotajte hlavy ľuďom, že sa tu budú navyšovať nejaké dane. Ľuďom sa nebude navyšovať nič. Naopak, prudko, prudko by im kleslo daňové zaťaženie. Pani Tomanová, no viete, druhý pilier, ktorý, ako s vami naozaj nečakám, že sa posunieme niekde ďalej, tak len jeden fakt. Zavedenie druhého piliera dalo ľuďom do ich osobného vlastníctva viac než 5 mld. eur. Vy ste im rozhodnutím a zmenou zobrali 55 %, čiže každý rok im beriete viac než pol miliardy. Vlastníctvo, ktoré by inak bolo ich, ste im zobrali, znárodnili ich budúce úspory. Takto to je. Pán Blaha má vždy ten svoj ideologický a filozoficko-ideologický postoj, že, viete, problém je, pán Blaha, v tom, že aj utópia je pekne napísaná o tom, aký krásny svet tu zavládne, keď sa nastolí takýto komunistický utopistický poriadok, a vieme, že to nefunguje. To, čo je problém, na ktorý každý ekonóm poukazuje, že... (Prerušenie vystúpenia časomerom.)
11. schôdza NR SR - 2.deň - B. popoludní
Dátum: 2012-11-28
Poslanec: Kaník, Ľudovít (SDKÚ – DS)
Druh vystúpenia: Vystúpenie s faktickou poznámkou

146. Ja som možno nebol dobre pochopený celkom, pretože tu nevidím teda najväčší problém, že niekde je jeden, dva automaty. Ale zdá sa vám normálne, že v Podolínci, ktorý má 3 200 obyvateľov, bolo pred zavedením zákona 64 hracích automatov? A viete prečo? Lebo vedľa je Lomnička, rómska obec a po 18.-om tri dni celá obec tam všetky sociálne dávky pustí. Toto je problém. A ako pomôžete tým občanom v Podolínci? Takže ja si uvedomujem, že tu máme nejaké zákony. A na poslankyňu pani Vaľovú by som povedal, no niekedy sa s tou prokuratúrou treba pobiť. A ja neviem, či toto riešenie je riešením tohto problému. Obávam sa, že nie je, že to je ústup. A my si musíme uvedomiť, že toto je problém. Najmä v tých oblastiach, ktoré sú veľmi podobné, ako je napríklad Podolínec a okolie. Toto mňa najviac trápi. Nie to, že niekde je jeden, dva automaty a že v dedine možno jeden, dvaja ľudia, tak, ako môžu byť alkoholici, tak môžu prepadnúť inej závislosti. Ale keď to robí celá dedina, budeme sa na to prizerať?! Tam je predsa závažný problém a musíme s tým niečo robiť. Myslím si, že aj splnomocnenec, vládny splnomocnenec pre rómsku komunitu by sa mal k tomu vyjadriť, čo si o tom myslí, pretože to sa výrazne dotýka aj tejto skupiny osôb. A výrazne sa to dotýka predovšetkým ľudí sociálne odkázaných. A to je problém. Veď vy ste sa zaviazali, že budete chrániť týchto ľudí, že nebudete zhoršovať situáciu práve nízkopríjmovým skupinám. A toto ich priamo ohrozuje.
11. schôdza NR SR - 2.deň - B. popoludní
Dátum: 2012-11-28
Poslanec: Kaník, Ľudovít (SDKÚ – DS)
Druh vystúpenia: Vystúpenie s faktickou poznámkou

76. No, ja myslím, že to je také veľmi osviežujúce, keď si tu takto vyjasňujeme veci, pretože to je taká predohra k štátnemu rozpočtu. Pán minister, ja znova ti len dám za pravdu, že áno, mal by tam byť minister dopravy. Ale zároveň, že tento dlhý, siahodlhý pozmeňujúci návrh, ktorý obsahuje, ja neviem, ale niekoľko desiatok položiek, poslanci nemajú šancu preštudovať, prerokovať, nemajú šancu urobiť si názor, či tam nie sú ďalšie lapsusy - keďže teraz sa naprávajú lapsusy, že? - to sme sa všetci zhodli, že sa naprávajú lapsusy, ktoré ste vy urobili, ktorý člen vlády, v ktorej sedíš, urobil. A preto vravím, že bolo by dobré, aby tento poslanecký návrh išiel naspäť do výboru, aby sa ním mohol výbor detailne zaoberať. A k tomu exkurzu do minulosti. Kľudne sa o tom môžeme baviť, pretože tá emisná daň, ktorú si spomínal, bola zavedená ako dôsledok kšeftovania s emisiami, ktoré robila prvá Ficova vláda, ktoré tu bolo zdokumentované a popísané mnohokrát. Keď na kšeft boli prideľované emisie, ktoré absolútne s danou firmou nemali z hľadiska skutočných potrieb nič spoločné, ale veľmi dobre sa to dalo predať. A nehovorím o škandalóznom emisnom tendri, ktorý túto krajinu pripravil o desiatky miliárd eur. Takže keď sa chceme vracať do minulosti, kľudne sa môžeme, nemáme s tým najmenší problém.
8. schôdza NR SR - 10.deň - A. dopoludnia
Dátum: 2012-10-30
Poslanec: Kadúc, Miroslav (OĽANO)
Druh vystúpenia: Vystúpenie s faktickou poznámkou

38. Ďakujem za slovo. Martin, čo sa týka vierovyznania, podľa mňa sme na tom podobne, ak nie rovnako, ale s tým rozdielom, že ja by som si nikdy nedovolil povedať, čo by povedal Ježiš na tomto mieste. Preto toto považujem za naozaj nemiestne a demagogické z tvojej strany. Váš návrh, keď som si ho pozrel, z toho legislatívnotechnického hľadiska sa mi zdal jeden z tých naozaj lepších, čo sa tu, čo sa tu dáva z opozície, a dokonca aj argumentáciu, ktorú predvádzaš ty a pán Droba, je taká, ktorá mne sa páči, a preto som v našom klube jeden z tých, ktorí tendujú medzi tým, či za, alebo sa zdržať. Rád by som ti pripomenul jednu vec, pretože sa mi zdalo, že vo svojom prejave si relativizoval pojmy, či tendenčne, alebo z iného dôvodu. Považujem ťa za inteligentného človeka, ale toto bolo nezodpovedné a do budúcna neviem, či je, je to na zváženie, či takto argumentovať, aby sme ešte raz relativizovali pojmy tak, aby čierna bola bielou a biela bola čiernou. Inými slovami, ak v tom budeme ďalej pokračovať, môže to viesť k tomu, čo tu máme teraz, a to je, to je totálna dekadencia morálky, kedy pojmy strácajú svoj význam. A na záver, ak mňa osobne presvedčíš o tom, že to, čo navrhujete, je prirodzené a vychádza z prirodzena, že si sa o to pokúšal, ale zatiaľ nie som presvedčený, dávam svoj hlas za.
8. schôdza NR SR - 7.deň - A. dopoludnia
Dátum: 2012-10-25
Poslanec: Kadúc, Miroslav (OĽANO)
Druh vystúpenia: Vystúpenie s faktickou poznámkou

72. Ďakujem za slovo. A keďže ste mi adresovali výčitku týkajúcu sa toho pozmeňováku, len pár slov k tomuto, k tejto vašej časti. Vyčítali ste nám niečo, ale neposkytli ste absolútne žiadne riešenie. Ja si nemyslím, že chcete ísť proti sebestačnosti Slovenska, preto nebudem to ďalej komentovať. A čo sa týka tých metodík, máme tu x príkladov, kedy sú zákony, metodiky príliš podrobné alebo podrobné, práve z mojej praxe predchádzajúcej vám môžem povedať, že tu je veľký priestor na to, keďže vidíte, aké sú presné pravidlá, ako ich obísť. Verte či neverte, je to tak. Ja som presvedčený o tom, že istým spôsobom sa tu uplatní trhový mechanizmus, kedy tie reťazce sa budú predbiehať v tom, kto dá kvalitnejšie informácie o tom, aký je podiel slovenských výrobkov. A samozrejme, nebudú chcieť klamať. A práve toto, táto istá samoregulácia odstráni tieto problémy, ktoré podľa vás môžu nastať. Ďakujem.
8. schôdza NR SR - 7.deň - A. dopoludnia
Dátum: 2012-10-25
Poslanec: Kadúc, Miroslav (OĽANO)
Druh vystúpenia: Vystúpenie s faktickou poznámkou

60. Ďakujem za slovo. V prvom rade, v čase, kedy slovenské poľnohospodárstvo trpí istou formou agónie, je tento návrh podľa mňa výborný a nanajvýš potrebný. Čo ma teší, je, že nie je diskriminačný. Aj keď sa možno pre niektorých môže javiť, pretože tento návrh iba informuje o tom, aký je podiel slovenských výrobkov. Čo je veľmi dobré. Veľmi v skratke. Ja verím a aj cez to všetko, že sú tu námietky na na nejaké nedostatky, že tieto nedostatky, ak tam sú, ja si myslím, teda, že nie, že sú zanedbateľné a spoločne odsúhlasením tohto pozmeňováku vyšleme pozitívny signál všetkým našim občanom, aká dôležitá je sebestačnosť Slovenska. Ďakujem.
8. schôdza NR SR - 2.deň - B. popoludní
Dátum: 2012-10-17
Poslanec: Kadúc, Miroslav (OĽANO)
Druh vystúpenia: Vystúpenie s faktickou poznámkou

190. Ďakujem za, za teda faktickú poznámku. Tak ako povedala pani Žitňanská, tu je treba zachovať určitý princíp predvídateľnosti jednak právneho poriadku, ale aj legislatívneho procesu. A keď vstúpite v druhom čítaní s úplne iným zákonom, toto nemôže byť v súlade s legislatívnym procesom, to je vec prvá. A k tej citácii legislatívnych pravidiel. Ja ich, samozrejme, poznám. Preto som povedal, že to, čo sa tu vyskytlo na výbore bola istá forma nepriamej novelizácie. Ako isto viete, prílepok je nástroj, nepriama novelizácia je až následok. Toto konštatoval, nie legislatívne pravidlá, ale súd. Český aj slovenský. K tej praxi. Ja som to hovoril už, myslím, v prvom čítaní, že mne nevadí, že bude tá prax päť rokov. Nech! Nech je možno aj sedem. Ale pokiaľ sa nepreukáže, že dĺžka koncipientskej praxe má vplyv na kvalitu prípravy koncipienta, až potom riešme dĺžku. Najprv riešme ten obsah. Riešme, ako sa ten koncipient vzdelávava, či sa musí, nemusí. Toto nebolo doteraz absolútne riešené. A my ideme predlžovať tu prax len preto, že máme tu nejaký pocit ničím neoverený. Ničím nepodložený. To je tá škoda. Ďakujem.
7. schôdza NR SR - 2.deň - B. popoludní
Dátum: 2012-09-12
Poslanec: Kadúc, Miroslav (OĽANO)
Druh vystúpenia: Vystúpenie v rozprave

188. Ďakujem, pani predsedajúca. Vážená pani predsedajúca, vážené panie poslankyne, vážení páni poslanci, vážení prítomní, predseda Národnej rady Slovenskej republiky rozhodnutím zo 17. júla 2012 č. 145 pridelil predmetnú informáciu na prerokovanie Ústavnoprávnemu výboru Národnej rady Slovenskej republiky. Ako bolo povedané, vláda Slovenskej republiky predkladá informáciu na základe ustanovenia § 4 zákona č. 19/2002 Z. z., ktorým sa ustanovili podmienky vydávania aproximačných nariadení vlády Slovenskej republiky, a to v polročných intervaloch. Čiže bolo povedané, s čím súhlasím, že v hodnotenom období bolo prijatých 6 aproximačných nariadení vlády Slovenskej republiky. Je predpoklad, že v druhom polroku tohto kalendárneho roka bude prijatých 9 návrhov aproximačných nariadení vlády. Väčšina z nich bola aj bude z oblasti pôdohospodárstva a životného prostredia. V závislosti na legislatívnych aktivitách Európskej únie sa môže stať, že bude nutné v tomto polroku pripraviť nové vnútroštátne predpisy aj nad uvedený počet. Ústavnoprávny výbor prerokoval informáciu vlády 24. júla 2012 na svojej 7. schôdzi a uznesením č. 53 odporúča Národnej rade informáciu vziať na vedomie. Pani predsedajúca, prosím, otvorte rozpravu.
7. schôdza NR SR - 2.deň - A. dopoludnia
Dátum: 2012-09-12
Poslanec: Kadúc, Miroslav (OĽANO)
Druh vystúpenia: Vystúpenie s faktickou poznámkou

117. Ďakujem za všetky faktické poznámky. Ja som ani nechcel reagovať, lebo sa mi to zdalo nie moc vhodné, ale keď som počul pána Martvoňa, tak ja to tak v skratke zopakujem, čo som povedal. Ja som povedal, že vítam to, že sa obmedzí počet koncipientov na jedného advokáta. Čiže je to úplne opačné, ako ste pochopili. Ešte raz, vítam to. V čom vidím problém je, že tu nie je dôvod na to, aby sa zvyšovala prax koncipientov, pretože tu nemáme systémové riešenia na to, aby sa tí koncipienti viedli. Tu sa budú, tu sa zachová ten status quo a ten koncipient bude vedený, vo väčšine prípadov nevedený, o niečo dlhšie. Veď to nemá žiadny význam, nemá význam, aby ten koncipient dokonca bol koncipientom, koncipientom iba rok, ak je nevedený. Nech je tam dostatočne dlhú dobu, ale nech je vedený. Preto ešte raz opakujem, 3 roky momentálne sú dostačujúce, môj názor, ak je ten koncipient vedený. Ak nie je vedený, nemáme dôvod zvyšovať koncipientskú prax. Ďakujem.
6. schôdza NR SR - 2.deň - A. dopoludnia
Dátum: 2012-08-06
Poslanec: Kadúc, Miroslav (OĽANO)
Druh vystúpenia: Vystúpenie s faktickou poznámkou

14. Ďakujem za slovo. Pán Kaník podáva pri ostatných bodoch schôdzí skutočne heroické výkony. Tentokrát ste však v súlade s rokovacím poriadkom, nie dobrovoľne, ale nasilu ukončili jeho vystúpenie. Áno, vyzerá to tak, že to bolo urobené v súlade s rokovacím poriadkom alebo s textom rokovacieho poriadku. Obávam sa však, že to nebolo urobené v súlade s úmyslom rokovacieho poriadku. Rečník má právo rozprávať k veci, koľko potrebuje a koľko chce. A tomuto právu zodpovedá právo byť vypočutý. To, že ste si odhlasovali trvanie piatkovej schôdze, až dokiaľ rečník neskončí, ste zneužili väčšinu, ktorú máte. Takéto valcovanie, ešte aj na základe zlého rokovacieho poriadku, je neprípustné. Ani si nechcem predstaviť, čo bude, keď prijmete avizovaný nový rokovací poriadok, ktorý vám podľa vašich slov, bude vyhovovať. Mám také silné obavy, že potom bude schôdza Národnej rady Slovenskej republiky one man show, doslova de jure aj de facto. A vážení kolegovia, tomuto sa nehovorí demokracia, ale totalita.